Imtella' Ottubru 30, 2021 - Aġġornata 30 Ta' Ottubru, 2021 5:43pm Rapport: Antonia Micallef "M'hemmx aħna u huma . . . . iżda aħna biss". Din kienet l-għajta ta' grupp ta' Maltin u barranin li dalgħodu ħadu sehem flimkien fi protesta kontra r-razziżmu fil-Belt. Il-protesta saret għeluq ix-xahar mill-inċident tal-immigrant mill-Gambja, Jaiteh Lamin, li tħalla abbandunat fuq bankina wara li waqa u ndarab f'sit ta' kostruzzjoni. Fl-isfond ta' daqq ta' tnabar, membri mill-komunita tal-immigranti u Maltin pprotestaw kontra dawk li sejħu prattiċi ta' sfruttament u abbuż u saħqu li jridu jgħixu f'pajjiż fejn iħossuhom protetti, kburin li jinteressahom mill-ġirien tagħhom u li jgawdu l-appoġġ tal-komunità. Qalu li jridu liġijiet ġusti u ugwali. Fost id-dimostranti kien hemm in-neputi ta' Jaiteh Lamin, Ebrima Jabbi. Hu radd ħajr lill-poplu Malti li qal kien ħanin magħhom filwaqt li appella lil dawk li jħarsu lejhom minn lenti negattiva, li kulħadd huwa uman u huma jixtiequ li kulħadd jgħix fil-paċi. Fisser il-każ ta' zijuh bħala wieħed orribbli għall-familja u li Jaiteh Lamin qed iħossha diffiċli ħafna li ma jistax jaħdem biex jipprovdi għixien għall-familja tiegħu. Qal li jinsab kuntent li n-nies waqfu quddiem dan il-każ u qed jitolbu li tittieħed azzjoni. Fost il-kelliema: Mark Farrugia, student universitarju li appella lill-awtoritajiet biex jagħtu stabbilità lill-immigranti, id-dritt tal-isem u d-dritt tan-nazzjonalità għax qal li mingħajrhom il-pajjiż qed ikollu nies li ma jeżistux. Diversi kelliema oħra appellaw lill-Gvern biex jagħraf li kull ħajja hi importanti u jipproteġi d-drittijiet tal-ħaddiema, irrispettivament mill-istatus tagħhom jew minn liema pajjiż jiġu. Talbu għal soluzzjoni għall-ħaddiema bla dokumenti li jgħixu Malta u li x-xogħol kollu jkun sigur, dinjituż u regolat. Appellaw lill-awtrotiajiet biex jagħtu widen għat-talbiet li l-komunità tal-immigranti ppreżentat erba' ġimgħat ilu lill-Ministeru tal-Intern, speċjalment it-talba għal stabilita' aħjar fl-interess tat-tfal.